b'\n_START_ARTICLE_\nVitamin A\n_START_SECTION_\nPomanjkanje vitamina A\n_START_PARAGRAPH_\nPomanjkanje vitamina A je pogosto v predelih, kot je jugovzhodna Azija, kjer je glavna prehrana glaziran ri\xc5\xbe (brez vitamina A). \xc5\xa0tevilne bolezni prebavil poslab\xc5\xa1ajo \xc4\x8drevesno absorpcijo ma\xc5\xa1\xc4\x8dob, s tem pa tudi v ma\xc5\xa1\xc4\x8dobah topnih vitaminov. Celiakija, cisti\xc4\x8dna fibroza in neprehodnost \xc5\xbeol\xc4\x8devodov pove\xc4\x8dujejo tveganje za pomanjkanje vitamina A. Tudi operativni posegi na \xc4\x8drevesju ali trebu\xc5\xa1ni slinavki imajo lahko enake posledice.\n_START_SECTION_\nSimptomi in zdravljenje\n_START_PARAGRAPH_\nPrvi simptom pomanjkanja vitamina A je no\xc4\x8dna slepota, ki se pojavi zaradi nezmo\xc5\xbenosti obnove rodopsina. Nadaljnje o\xc4\x8desne spremembe imenujemo kseroftalmija, kar pomeni izsu\xc5\xa1itev o\xc4\x8di. Najprej pride do izsu\xc5\xa1itve veznice (kserosis conjuctivae), nato se na belo\xc4\x8dnici pojavijo penasti odlo\xc5\xbeki (Bitotove pege), kon\xc4\x8dno pa pride \xc5\xa1e do erozije in zmeh\xc4\x8danja ro\xc5\xbeenice (kseromalacija), kar lahko povzro\xc4\x8di trajno slepoto. Pri boleznih otrok zaradi nedohranjenosti do sprememb ne pride le zaradi pomanjkanja vitamina A, temve\xc4\x8d tudi zaradi pomanjkanja beljakovin, kar ovira prena\xc5\xa1anje vitamina A. Ko\xc5\xbea in sluznica v plju\xc4\x8dih, \xc4\x8drevesju in se\xc4\x8dilih lahko otrdi. Pomanjkanje vitamina A povzro\xc4\x8di vnetje ko\xc5\xbee (dermatitis), pove\xc4\x8da pa se tudi dovzetnost za razli\xc4\x8dne oku\xc5\xbebe. Nekateri obolevajo za la\xc5\xbejo obliko anemije. Pri pomanjkanju vitamina A pade njegova raven na manj kot 15 miligramov na 100 mililitrov._NEWLINE_Za zdravljenje pomanjkanja tega vitamina je prve tri dni predpisan odmerek, ki dvajsetkrat presega normalnega. Nato dobiva bolnik en mesec trikratni normalni odmerek. Po tem \xc4\x8dasu ni ve\xc4\x8d simptomov. \xc4\x8ce so po dveh mesecih simptomi \xc5\xa1e vedno prisotni, so potrebne preiskave, ker je morda motena absorpcija hranilnih snovi v \xc4\x8drevesju.\n_START_SECTION_\nPrese\xc5\xbeek vitamina A\n_START_PARAGRAPH_\nBolezen je lahko akutna, \xc4\x8de je prevelik odmerek zau\xc5\xbeit naenkrat, \xc4\x8de pa u\xc5\xbeivanje prevelikih odmerkov traja dlje, je kroni\xc4\x8dna. Pri arkti\xc4\x8dnih raziskovalcih so se pojavili omoti\xc4\x8dnost, razdra\xc5\xbeljivost, glavobol in bruhanje nekaj ur potem, ko so jedli jetra polarnega medveda ali tjulnja, ki vsebujejo veliko vitamina A. Tudi zaradi zdravljenja ko\xc5\xbenih bolezni s koli\xc4\x8dino, ki je dvajsetkrat presegala priporo\xc4\x8deno, so bolniki ob\xc4\x8dasno imeli podobne simptome, \xc4\x8deprav so pripravke jemali po navodilih._NEWLINE_Pri starej\xc5\xa1ih otrocih in pri odraslih lahko \xc5\xbee odmerki, ki desetkrat presegajo priporo\xc4\x8deno koli\xc4\x8dino, po nekaj mesecih povzro\xc4\x8dijo kroni\xc4\x8dno bolezen. Pri mlaj\xc5\xa1ih je ta \xc4\x8das kraj\xc5\xa1i, saj lahko zbolijo \xc5\xbee po nekaj tednih. Zgodnji simptomi niso izraziti: rahlo izpadanje las in obrvi, razpokane ustnice ter suha in hrapava ko\xc5\xbea. \xc5\xa0ele pozneje se pojavijo drugi simptomi: mo\xc4\x8dan glavobol, pritisk v glavi in \xc5\xa1ibkost. Posebno pri otrocih se pojavijo kostni izrastki in bole\xc4\x8dine v sklepih. Pove\xc4\x8dajo se lahko jetra in vranica. \xc4\x8ce nose\xc4\x8dnica dobiva izotretinoin (derivat vitamina A, ki se uporablja za zdravljenje nekaterih ko\xc5\xbenih bolezni), lahko to pri otroku povzro\xc4\x8di prirojene hibe._NEWLINE_Bolezen zaradi prevelikega u\xc5\xbeivanja vitamina A poleg na\xc5\xa1tetih simptomov ugotovimo tudi po visoki ravni vitamina A v krvi. Simptomi izginejo pribli\xc5\xbeno v \xc5\xa1tirih tednih, ko bolnik ne dobiva ve\xc4\x8d odmerkov vitamina._NEWLINE_Karoten beta, ki je v korenju, se pretvori v vitamin A in lahko povzro\xc4\x8di oran\xc5\xbeno obravanje ko\xc5\xbee, predvsem po dlaneh in podplatih, ki pa ni nevarno in je brez posledic.\n_START_SECTION_\nBeta karoten\n_START_PARAGRAPH_\nBeta karoten je organska spojina in spada v skupino terpenoidov. Je eden izmed karotenov (alfa, beta, gama, delta karoten) in je najpomembnej\xc5\xa1i. Je mo\xc4\x8dno rde\xc4\x8de-oran\xc5\xbeno obarvan pigment in se nahaja v sadju in zelenjavi. Najdemo ga v korenju, \xc5\xa1pina\xc4\x8di, papaji, ohrovtu, mangu, rabarbari, marelici v paradi\xc5\xbeniku in v drugih vrstah sadja in zelenjave. Nahaja se tudi v vseh zelenih rastlinah in sodeluje pri fotosintezi. Najve\xc4\x8djo vsebnost beta karotena imata vietnamski gac in surovo palmovo olje. Umetno ga pridobivajo s pomo\xc4\x8djo Blakeslea trispora bakterij in fermentacijskim procesom._NEWLINE_Beta karoten se v telesu po\xc4\x8dasi pretvori v vitamin A (retinol) v jetrih in deluje antioksidativno. Telo ga pretvarja po potrebi, v primerjavi z vitaminom A, ki lahko ob prevelikih odmerkih povzro\xc4\x8di toksi\xc4\x8dne u\xc4\x8dinke. Pri otrocih ta pretvorba ni tako obse\xc5\xbena kot pri odraslih, zato lahko pride do pomanjkanja vitamina A. _NEWLINE_Priporo\xc4\x8den dnevni odmerek je 2-7mg. Beta karoten je topen v ma\xc5\xa1\xc4\x8dobah, zato je priporo\xc4\x8deno, da ga zau\xc5\xbeijemo skupaj s hrano, ki vsebuje ma\xc5\xa1\xc4\x8dobo in s tem zagotovimo bolj\xc5\xa1o absorpcijo._NEWLINE_In vivo in vitro \xc5\xa1tudije so pokazale, da ima sposobnost zavarovati DNA pred radikali, zavira angiogenezo, proliferacijo in celi\xc4\x8dno apoptozo.  Deluje kot UV protektor, ljudje, ki imajo redko gensko bolezen eritropoetsko protoporfirijo in so ob\xc4\x8dutljivi na sonce se zdravijo z jemanjem beta karotenov. Jemanje beta karotenov skupaj z vitaminov C in E, bakrom, cinkom in magnezijem upo\xc4\x8dasni napredovanje degenerativnega obolenja rumene pege.  Nekatere epidemiolo\xc5\xa1ke \xc5\xa1tudije so pokazale povezave med pove\xc4\x8danim vnosom karotenoidov in zmanj\xc5\xa1anjem tveganja za nastanek raka v nekaterih organih. So\xc4\x8dasno jemanje beta karotena (kot prehranskega dopolnila) in kajenje pa naj bi celo pove\xc4\x8dala verjetnost nastanka plju\xc4\x8dnega raka. Tudi u\xc5\xbeivanje velikih koli\xc4\x8din alkohola in so\xc4\x8dasno jemanje beta karotena lahko pove\xc4\x8da tveganje za nastanek raka in sr\xc4\x8dnih bolezni. Ni \xc5\xa1e znano ali je beta karoten toksi\xc4\x8den za plod pri nose\xc4\x8dih \xc5\xbeenskah, zato dodatno jemanje ni priporo\xc4\x8dljivo v \xc4\x8dasu nose\xc4\x8dnosti ali dojenja. Drugi ne\xc5\xbeeleni u\xc4\x8dinki beta karotenov kot prehransih dopolnil so obarvanje ko\xc5\xbee v rumeno (s\xc4\x8dasoma barva izgine), mehko blato, modrice in bole\xc4\x8dine v sklepih.'